PASCHALIS* EPISCOPUS, SERVUS SERVORUM DEI, DILECTO FILIO GERENTONI ABBATI DIVIONENSIS MONASTERII, SALUTEM ET APOSTOLICAM BENEDICTIONEM. Officii nostri nos hortatur auctoritas pro ecclesiarum statu sollicitos esse et quę recte statuta sunt stabilire. Proinde [384] commutationem illam quę inter vos et Cadomensis cenobii abbatem Gilbertum facta est, decreti pagina confirmamus, ut que in Normannorum finibus cenobium Divionense possederat, id est ecclesiam sancti Alberti cum appendiciis suis et ecclesiam de Longo Campo cum terris et decimis, deinceps in Cadomensis monasterii possessione permaneant; et rursum quę Cadomensis ecclesia in Burgundionum regione possederat, id est monasterium sancti Ypoliti curie Bertalt cum omnibus appendiciis deinceps in Divionensis cenobii jure persistant. Confirmamus etiam vobis vestrisque successoribus [380, 381 et 385] monasterium sancti Vigoris, cum omnibus ad ipsum pertinentibus, tam in hominibus quam in possessionibus et decimis, videlicet plena decima totius ville, in qua monasterium situm est et omnium ad eandem villam pertinentium et plena decima de Tor et de Crisseio et de Olferes et de Colgrino et de tota Cricha villa, cum terris presbiterorum, sicut vobis a bone memorie Oddone* Baiocensi episcopo tradita, et principis et aliorum assensibus est roborata. Item confirmamus [386] illud donum quod fecit Robertus* dux Normannorum prefato monasterio de suis dominicis rebus tam in passagio et teloneo quam in ceteris exitibus et per totam terram suam liberis consuetudinibus et quatuor asinis in Vernegio cotidie viridi ligno onerandis. Quicquid preterea hodie vestrum cenobium quiete possidet, sive in futurum concessione pontificum, liberalitate principum vel oblatione fidelium, juste atque canonice poterit adipisci, firma tibi tuisque successoribus et illibata permaneant. Si qua sane ecclesiastica secularisve persona hanc nostre constitutionis paginam sciens, contra eam temere venire temptaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jhesu Christi aliena fiat, atque in extremo examine districtę ultioni subjaceat; cunctis autem eidem loco justa servantibus, sit pax Domini nostri Jhesu Christi, quatinus et hic fructum bone actionis percipiant et apud districtum judicem premia eternę pacis inveniant. AMEN. AMEN. AMEN. Scriptum per manum Petri notarii regionarii et scriniarii sacri Palatii. Ego Paschalis Catholicę ecclesię episcopus subscripsi. (Rota). Verbo Domini celi firmati sunt. Sanctus Petrus. Sanctus Paulus. Paschalis PP II. Data Laterani. Per manum Johannis* sanctę Romane ecclesię diaconi cardinalis, II. idus martii, indictione .X., incarnationis dominicę anno M° C II°, pontificatus autem domni Paschalis secundi pape .III°. (Monogramma) Bene Valete.